**Dorul simfonic**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Porneşte dorul iar să sufle

În do minor, în do major,

Încet începe să se umfle

În mi de sus mai repejor,

Pufneşte-n sol în două note

Se răsuceşte iar în mi,

Îşi pune-n brâu o dalbă fotă

Şi nu-ncetează a glumi.

Do do, mi mi, sol sol, mi...

Dorinţa lui este să strângă

Dogoarea vorbelor de foc,

Minciuna ploilor s-o stingă

Mizând pe tristu-i nenoroc,

Solicitând ca echinocţiul

Solstiţiului să-i ia trufia,

Migrând, să poarte în silenţium

Cu multă taină-n cânt tăria.

Fa fa, re re, si si, sol...

Farsor cam aprig la mânie

Fantomă bântuind prin ler,

Revarsă brize-n cununie

Vise din vis suflând din cer,

Silabe de nemărginire

Sintagme blânde prefaţând,

Solfegii pline de mâhnire

Din lira timpului schiţând.

Do do, mi mi, sol so, mi,

Fa fa, re re. si si, sol...

Do do, mi mi, sol sol, re,

Fa fa, do re mi fa sol si sol...

\*

În re l-ascult cum cântă lunii

Mă prind de el în si bemol,

Încep să cânt pe vocea strunii

Privindu-te în cheia sol

Şi iar în dor de fa mă strig

În stropi de mi mă prind în zbor...

Îmi e şi cald, îmi e şi frig,

De paşii tăi mi-atât de dor...